Antogno Stradivaio

Antogno Stradivaio ò Stradevâ (Cremoña 1644 - 1737) chitarâ.
page=138|225px|thumb|right|O violin Hellier do 1679
 Vìtta 
O nascette verso a fin do 1643 probabilmente inte 'n vilaggio rente Cremoña. A Cremoña o Stradivaio o gh'arivò figioame, e o fu alevo da-o Nicolla Amao, into laoeio do quæ l'è prezumibbile ch'o segge arestao aomanco fin a-o 1680. In quell'anno o l'acatò 'na caza in ciaçça San Domennego (ancœu ciaçça Romma), e o ghe travagiò fin a-a morte, avegnua o 18 dexembre 1737.

O Stradivaio o l'ebbe unze figgi, di quæ soltanto o Françesco (1° frevâ 1671-11 mazzo 1743) e l'Ommobon (14 novembre 1679-8 zugno 1742) seguin a profescion paterna, sença però ecelle.

O Stradivaio o l'è l'arteffixe che pe geniâ intuito e apascionao fervô, sempre adescio inta ciu tarda veciaja ascì, o l'ha saciuo portâ a-o ciu âto grao de perfeçion a chitaraja.

Fando tezoo de groioze tradiçioin de doe scœue, a bresciaña e a cremoneize, e vaindose do conseggio di violinisti contempoannei, o Stradivaio, into corso de otra 75 anni, o l'ha continoamente elaboao i prinçippi da proppia arte, co l'agiutto ascì de 'n'eceçionâ senscibilitæ vixiva e de 'na ræa pronteçça manoâ. Tutti i elementi essençiæ inta construçion di strumenti a ærco son stæti ogetto de studdio da parte so, e inte ciaschedun o l'è ariescio a afermâ a proppia personalitæ. Sciña e parte segondaie e quelle interne han avuo da lê de cue insollite; tanto che i so strumenti son arestæ, in ogni particolâ, modello insuperao. Solo o mannego e a coscì dita cadeña han dovuo êse modificæ sucescivamente pe risponde a-e exigençe da progredia tecnica violinistega e do corista ciu erto.

I varri elementi o Stradivaio o fuze da pœu inte 'na linnia squixiamente armonioza, e l'incessante perfeçionamento estettico o l'equilibrò sempre, pe instinto, co-e lezze acusteghe da chitaraja. Sci che da-i so strumenti, specce da-i violin e da-i violoncelli, sccióì 'na voxe de beleçça incomparabbile, ch'a i reize i preferii da tutti i magioî conçertisti. Meito de tanti coefixenti: dimenscioin generale, spessoî e convescitæ da taoa e do fondo, qualitæ do legno; ma sorvettutto meito da vernixe. Probabilmente a so vernixe a no diferiva, inta compoxiçion, da quella dœuviâ da-i atri chitaræ do tempo: de rexiñe deslengoæ inte l'œuio e unie a de sostançe colorante. A particolaritæ a conscisteiva inta mainea de dozâ questi ingredienti, de manezâli e de destendili insce-o strumento, in moddo da ótegnî 'na pasta leggia e transparente, da-o colorio doçe e brilante. O tempo da pœu o g'ha steizo 'na patiña, che indærno se çerchiæ inte 'n strumento apeña construio. Comme l'è naturâ, a personalitæ do Stradivaio a se vègne mœüando a poco a poco. Ma saiæ erao atriboî sença distinçion de virtù speciale a tutte i œuvie de 'n dæto periodo da so ativitæ.
225px|thumb|left|O quartetto Axelrod
O Stradivaio o començava a construçion de 'n strumento fissandone i contorni esterni con di apoxiti stampi de legno, di quæ se n'è atrovao 19 exempræ. Pe o fondo, e fasce, o riçço, a tastea e o scagnetto o preferiva l'âxeo, tagiao segondo a fibra ò a connio: axeo indiggeno, de scarso valô, inti primmi e inti urtimi strumenti, axeo provegninte da-a Darmaççia ò da-a Croaççia, de ottima qualitæ, inti strumenti megioi. Pe-o fondo di violoncelli o dœuviava de votte l'àrboa ò o tiggio. A toa invece a l'è invariabilmente d'abeto, de doi tocchi inti violin e inte viœue, de quattro inte çerti violoncelli. E parte interne son de saxo.

Co l'andâ di anni o l'amermò o spessô da toa e sorvetutto do fondo, sempre assotigiandoli, però, ciu longo i bordi che 'nto mezo (fa ecceçion arcuñe toe de spessô identico inte ogni ponto). A convescitæ ascì a varria benben da 'n strumento a l'atro: scimmile daprimma a quella adutâ da l'Amao, ciu tardi a l'aomenta conscidieivemente, sença però mai ecede, e a torna a ascciattâse inti urtimi strumenti. Repigiando un'antiga consuetuddine o Stradivaio, abiliscimo dizegnatô, o l'ornò o riçço, e fasce, a tastea e o cordiâ de quarche preçioxi strumenti, comme quelli quintetti destinæ a-o Coximo de Meghi e a-o Feipo V, con di intarsci de moæperla, ò d'avoio e ebbano ò mastiço neigro.

A-i so strumenti anteioî a-o 1690 l'è stæto dæto l'apellativo de amæzæ, perché inte quelli l'influença do Nicolla Amao a se manifesta senscibiliscima, specce inte quelli datæ 1666-69. Tippico de quest'eppoca o violin Sellière. (I so megio strumenti fun battezæ da-i pòstei con di nommi proppi, soventi in omaggio a di çellebri strumentisti ò coleçionisti che ne fun tempoanniamente possessoî).

Into dexennio sucescivo, pù conservando o formao picin de l'Amao (longheçça da cascia armonnega: cm. 34,9-35,2) e o cô giano da vernixe, o Stradivaio o dà a-i proppi violin un aspetto ciu robusto. Otr'a ço o construisce generalmente o fondo tutto de 'n tòcco (mentre quelli de l'Amao son in doi) e o çerne l'âxeo fra o legnamme ciu costozo importao da l'atra sponda de l'Adriattico. A questo periodo apartegne l'Hellier (1679), che pe-e dimenscioin ascì (cm. 35,9) o marca un progresso a peto di strumenti precedenti, e o prezenta a caratteristega de êse intarsciao.

Ma soltanto doppo a morte de l'Amao (1684) o Stradivaio, no ciu ocupao a agiutâ o vegio meistro, o pœu dedicâse escluxivamente a-a construçion di proppi strumenti. A vernixe a l'assumme un ton ciu cado e a voxe a vegne ciu possente. Ormai padron assoluo into manezzo di utenscili, o Stradivaio o razonze za inte questi anni a 'a strazordenaia netixe de laoaçion (o Spagnollo do 1687). Quarche strumenti do 1688 g'han i bordi do riçço tenti de neigro.

L'è però into 1690 che se veifica un cangiamento decixivo inta produçion do Stradivaio. Exemprâ perfetto de quest'anno o l'è o Toscan, a quæ beleçça a l'è arestâ inegoaliâ e a quæ voxe a l'è a un tempo schilente e tennia. Subindo in parte l'influença do Mazin, o Stradivaio o crea un tipo de violin de gren dimenscioin, longo cm. 36,2. Epù e proporçioin son amieivemente conservæ, e çerti de sti violin chie, da-o son pin, grave - sciben che meno lesto - en paragonabbili a tanti de quelli ch'o faiâ into periodo setteçentesco.
225px|thumb|left|Amandoin do Stradivaio, 1680
Into 1698 o Stradivaio o repiggia o formao de l'Amao, co-o fondo in doi tocchi a venatua larga, e o comença a dâ a-a vernixe 'na tenta çetron-sangoin. L'anno doppo o torna a-o tipo de violin alonghio, ma into 1700 o ghe renonçia definitivamente. Comença coscì quello che o G. HartG. Hart, The violin, its famous makers and their imitators, Londra 1875 o l'ha definio "periodo d'óo" (1700-1725).

O primmo cao-lao in orde de tempo o l'è constituio da-o Betts, do 1704, da-i canti longhi e slançæ, e co-e effe ardiamente tagiæ.

Doppo quest'anno di prinçippi arestan squæxi inmutæ. Soltanto o formao o l'aquista magiô compateçça. Da amiâ o deliçiozo violin do 1708 custodio into conservatoio de Pariggi e o Viotti (1709), superbi sotta tutti i aspetti e da-o son nobiliscimo. E effe ghe son ciu averte, co-i pertuxi a forma de pei, o riçço o l'è ciu druo, a vernixe a l'è brillante comm'a foise ancon a-o stæto liqquido.

Inte sto periodo a longheçça a l'è portâ a 36 cm., pù sença abandonâ o formao de 35,5.

Da-o 1710 a-o 1720 o Stradivaio o produxe o ciu gran nummero de violin, e tanti de questi s'elevan, pe-e so prerogative, a 'na çelebritæ speciale. Do 1710 o l'è o Vieuxtemps; do 1711 o Parker, d'aspetto imponente, vernixao con pasta tennia, perfetta; do 1713 o Boissier, apartegnuo a P. Sarasate, un di ciu belli segondo o FétisFrançois-Joseph Fétis, Antoine Stradivari, luthier célèbre, Pariggi, 1856.; do 1714 o famozo Derfin; do 1715 i trei strumenti apartegnui a J. Joachim e l'Alard, ch'o riunisce tutti i prexi dexidiabbili inte 'n violin; do 1716 o portentozo Mescîa, de propietæ di fræ Hill, stupendamente conservao, e da-o quæ o Stradivaio o no se separò mai, o Cessol, ch'o sumeggia a-o Derfin, e o Meghi, custodio into muzeo do conservatoio de Firençe, fræ binello do Mescîa pe agilitæ de fatua; do 1717 o Sasserno, do 1718 o San Loenço, do 1719 o Lauterbach.

L'ezamme comparativo fra questi strumenti o riveliæ inta conformaçion do riçço, inte l'ertixe de fasce, into spessô di bordi, into dizegno da fietœüa, inte l'intaggio de effe, de legge diferençe, che dan a ciaschedun de questi un'inconfondibbile individoalitæ. Conscidiandoli into complesso, resata o fondo, squæxi sempre inte doi tocchi, d'âxeo stupendo, a vernixe, de tenta variabbile fra o çetron e o brun-rossastro, con di riflesci d'ambra, e a voxe de ræa lestixe e intenscitæ.
page=150|225px|thumb|right|Çittoa do stradevâ do 1700
Da-o 1720 a-o 1725 ancon no s'averte o peizo de l'etæ do vegio arteize, ni s'intravedde l'agiutto dætoghe probabilmente da-i figgi Françesco e Ommobon e da l'alevo Carlo Bergonço. Foscia liatri se limitavan a sboçâ o legno ò a completâ e parte acessoie. Se quarche particolâ o rivela menô precixon de travaggio e o legno e a vernixe son meno belli che inti strumenti precedenti, in compenso o modello o l'è magniffico e a voxe de çertidun, pù essendo mordente e un poco metallica, a l'è straordinaia. A questo periodo apartegne o Rode (1722), o megio di strumenti decoræ, e ch'o s'arósa da questo tipo de voxe, o violin dœuviao da P. Sarasate (1724), da-o son trilante e perlao, e quello dœuviao da A. Wilhelmj (1725).

Doppo quest'anno o deschinâ dovuo a-a veciaja e l'agiutto di figgi e do Bergonço vegnan vixibbili. Però fin a-o 1730 o Stradivaio o l'ariesce a produe ancon un çerto nummero de strumenti de prexo eceçionâ, e soltanto inti urtimi anni o bòrdo e i canti s'apezantiscian, e effe no son ciu taggiæ con destrixe e a-a mæxima âteçça, a fietatua a l'è un poco inçerta, e o riçço, no perfettamente scimettrico, o se diæ çernuo fra quelli construii in zoventù e scartæ inte 'n primmo tempo. Do 1731 son i violin apartegnui a H. Heermann, a F. Habeneck, a E. Ysaye, e o Kreutzer. Un di urtimi strumenti o l'è o Muntz, do 1736.

O Stradivaio o construì ascì, sporadicamente, arcuñe viœue; ma in quelle o no razonse sempre grande armonia fra e varrie parte. Specce o riçço o l'è de sollito troppo grosso, privo de graççia. Foscia ghe noxe' l'inçerteçça do formao. Da-o modello do 1672 (longo cm. 41,1) o passò de fæto a quello da gigantesca viœua "tenô" conservâ a Firençe (longa ben 47,9), sença dane 'n ezemplâ inta mezua ideâ de çentimmetri 42,5. Fra tutte e so viœue a megio a l'è conscidiâ a Macdonald do 1701. Assæ aprexâ ascì a l'è quella intarsciâ, l'Archinto (tutte doe do 1696), e quella do 1731, possedua da-o Paganin.

A so voxe a l'è brilante, scimmile a quella di violin construii da-o Stradivaio inti mæximi anni, ma relativamente debbole, specce in sce-e doe corde ciu grave, e priva do timbro luvvego ch'o distingoe e viœue do Gàspao da Salò, do Mazin e di Amæ.

L'abilitæ do Stradivaio a splende invece inte tutta a so grandeçça inti violoncelli. Pe questi se ripete a parabbola za oservâ pe-i violin. Pe de ciu, bazandose in sce-e transformaçioin za misse in dœuvia da-i so predecessoî, e tegnindo conto de exigençe da lettiatua ch'a l'andava nascendo, o Stradivaio o l'ha saciuo modificâ gradoamente o modello longo 79,7 scin a zonze a quello de 75 centimetri, ch'o l'è arestao pægio inti seccoli. E o l'ha superao tutti i chitaræ, i ciu grendi ascì, pe ardieça e nobiltæ de conceçion. O so ciu antigo violoncello o l'è do 1667. Da-o 1680 a-o 1700 o ne construì circa trenta, tutti de gran formao. Pe desdiccia a ciu gran parte de quelli a fu da pœu reduta a de dimenscioin ciu piciñe, e n'arestò intatto che quello creao pe-o Coximo de Meghi (1690), l'Aylesford (1696) e quello za de propietæ do marcheize de Piccolellis. 

Do 1700 son o Crestien, con vernixe superba, e o violoncello conservao inta Capella reâ de Madrid, longo 76,9. L'anno seguente ricompâ, co-o Servais, o gran formao de cm. 79,1, largo inta parte infeiô cm. 47. Ma tutte e parte son mai ben proporçionæ, da fâlo pai snello. O legno, comme inti doi strumenti precedenti, o l'è stupendo. Probabilmente solo into 1707 o Stradivaio o zonse a-o nœuvo formao longo cm. 75,9-75, e o produsse 'na vinteña de strumenti, da-o son schilente, magniffico in sce-e corde mezañe ascì. Inti ciu ariescii i bordi e a fiœüa son legeriscimi, e o riçço e e effe tagiæ con gran segueçça. Çeleberrimi o Duport (1711), de laoaçion finiscima; o Batta (1714), de aspetto virî; o Piati (1720), perfettamente conservao, con vernixe rossa scua, l'unnico violoncello co-o mannego originâ; o Romberg, con fondo e fasce d'àrboa e fietatua soo che neigra; o Davidoff con vernixe de ton cado, rosso çetron. Into Chevillard do 1726 l'agiutto di allevi o l'è paleize, e inti strumenti construii inti anni 1730-1731 a man do Stradivaio a l'è zœumoæ squæxi do tutto assente.
page=154|225px|thumb|left|Chitara stradevæa do 1680
Se calcola che, co-a rapiditæ ch'a gh'ea proppia, o Stradivaio o l'agge construio ciu che mille fra violin e viœue e aomanco 80 violoncelli, otr'a di ærchi, chitare, çittoe e strumenti de forma varria, tranne che di zonzoin. Tanti violin e violoncelli andon destruti inte vexende che turbon l'Œüropa inti seccoli XVIII e XIX, e tanti fun inremediabilmente deturpæ. Atoalmente se conosce circa 540 violin, 12 viœue e 50 violoncelli.

A famma do Stradivaio a començò a difondise fito, se za into 1682 ghe fu comiscionao un quintetto completo (do quæ s'ignora a fin) da ofrî a-o Giacomo II, re d'Inghiltæra. O brevetto de fornitô relasciaoghe da l'arçivesco de Benevento into 1686, o muniffico premmio ofertoghe da-o ducca de Moddena e e nomioze ordinaçioin che ghe vegniva da prinçipi e personalitæ d'ogni categoria, dimostran inte quæ conscidiaçion o foise tegnuo fin d'alloa. A so nommina in Itallia e in Spagna a superava zœumoæ quella do N. Amao e do Stainer. Quande dapœu, into 1782, o Viotti o feççe conosce i so violin a Pariggi e sucescivamente a Londra, in França e in Inghiltæra ascì fun benben riçercæ. Coscì emigrava a poco a poco e ciu belle coleçioin italiañe. Atoalmente in Itallia no gh'è arestao che pochi strumenti do Stradivaio, otr'a-o violin, a viœua "tenô" e o violoncello custodii into conservatoio de Firençe.

Fra i alevi che o Fétis e o l'Hart han atribuio a-o Stradivaio, çerti, comme o Goarnê "do Gexo" e o Montagnaña, descciæan inte proppie œuvie de tæ diferençe de conceçion e de laoaçion da-o prezunto meistro, che no se stenta a dimostrâ a so proveniença da di atre scœue. O Baistrê ascì o no fu alevo do Stradivaio, ma do Peo Goarnê, e o Michelangeo Bergonço do proppio poæ Carlo. Quindi pochi arteffixi ebban pe meistro o Stradivaio: de seguo i so doi figgi e o Carlo Bergonço, che travagion delongo da-a rente a-o Stradivaio e ghe sucedettan into laoeio, e foscia o Lusciandro Gaggian, o Françesco Gobetto e o Loenço Guaagnin.

 Nòtte 

 Bibliografîa 







 Colegaménti esterni 

Categorîa:Biografìe
Categorîa:Muxica